梅尧臣
祫享观礼二十韵
卜惟阳月吉，孝享礼方修。
斋幄严宫殿，群臣奉冕旒。
北风先集霰，夜雪竞侵帱。
羽仗天街立，龙笳象魏流。
翌朝升宝辂，夹道列华輈。
琳宇躬将款，珠尘密未收。
撞钟钧奏合，奠玉日光浮。
捧册叨於左，观仪得以周。
帝来清庙下，月欲大刀头。
既祼还初次，更衣戴远游。
黄麾转槐路，朱辇驾云虬。
武士罗金甲，中人著锦褠。
千官入称庆，万国与同休。
却出紫宸阁，俄登宣德楼。
鸡星传巽令，鹤驭作天邮。
肆赦通皇泽，深仁被九州。
巍巍百世业，坦坦四夷柔。
惠及高年叟，恩差五等侯。
力田仍给复，有道俾旁求。
何以歌尧美，兹同击壤讴。